Publication: Magyar Közlöny
Issue: MK-2000-50 (Year: 2000, Number: 50)
Era: 1990-2004
Section: A helyi önkormányzatokról szóló 1990. évi LXV. törvény
Paragraph Index: 411

A helyi önkormányzatokról szóló 1990. évi LXV. törvény (a továbbiakban: Ötv.) 16. § (1) bekezdése pedig előírja, hogy „a képviselő-testület a törvény által nem szabályozott helyi társadalmi viszonyok rendezésére, továbbá törvény felhatalmazása alapján, annak végrehajtására önkormányzati rendeletet alkot”. A Ve. 42. §-a a választási kampány során alkalmazható plakátok készítésére és nyilvánosságra hozatalára vonatkozó rendelkezést tartalmaz. E § (1) bekezdés első mondata úgy rendelkezik, hogy „a választási kampány végéig a jelölő szervezetek és a jelöltek engedély nélkül készíthetnek plakátot”. A 42. § (2) bekezdése — általános tartalmú előírásként — kimondja, hogy plakát korlátozás nélkül elhelyezhető; e § (3)—(6) bekezdése azonban az elhelyezési helyszíneket, körülményeket illetően kivételeket, illetve feltételeket állapít meg. A Ve. 42. § (4) bekezdése a helyi (a fővárosban pedig a fővárosi) önkormányzat számára is ad rendeletalkotási felhatalmazást, amikor lehetővé teszi, hogy önkormányzati rendelet egyes középületeken vagy közterület meghatározott részén plakát elhelyezését műemlékvédelmi vagy környezetvédelmi okból megtiltsa. Az Ör. — preambuluma szerint — az említett felhatalmazás alapján, műemlékvédelmi, környezetvédelmi érdekek védelmében határozza meg a plakátelhelyezés rendjét. A maglódi önkormányzat vizsgált szabályozása tehát nem valamennyi (így pl. nem a kereskedelmi jellegű, reklámcélú), hanem kizárólag a választási kampány során felhasználható, ún. választási plakátra vonatkozik. Mindezekből az következik, hogy a választási plakát nyilvános elhelyezését előíró önkormányzati rendeleti szabályozás kizárólag a Ve. rendelkezéseiben foglaltaknak megfelelő, illetve az említett felhatalmazáson alapuló szabályozást tartalmazhat.

Source: https://magyarkozlony.hu/hivatalos-lapok/67af7a5979787b8ab834775683fc7dbf6f45285d/dokumentumok/5cafbfc334e117daec472c55d456b8c95102a64d/letoltes